
			«Nå skal dere få se en tegning.» 

			På tavlen i en sal på universitetet henger en tegning. 

			Psykolog Tomiko Hagio peker mot tegningen og forklarer:

			«Nå jobber jeg som dere vet som foreleser, men før jobbet jeg som terapeut, med mange ulike pasienter. Dette er en kopi av en tegning som en av mine aller første pasienter, en ung jente, tegnet. La oss bare kalle henne A-­chan. Da hun var elleve år, ble hun pågrepet av politiet for å ha drept moren sin.» 

			Støyen brer seg i salen da elevene hører den siste delen av setningen.

			«Da jeg jobbet med henne, bestemte jeg meg for å utføre en såkalt tegnetest. Den består i å la pasienten lage en tegning, som så brukes til å analysere pasientens mentale tilstand. Det sies jo at tegninger speiler menneskehets hjerte, og med det menes det at vi gjennom tegningene kan få et innblikk i tegnerens indre liv. Spesielt interessant er det med tegninger av mennesker, trær og hus. Ok, la oss ta en nærmere titt på denne tegningen. Er det noe rart her?»

			Hagio kikker seg rundt i salen.

			Studentene stirrer forundret på tegningen som henger på tavlen. 

			«Kan dere ikke se det? Ved første øyekast ser det nok ut som en vanlig, søt tegning. Men det er noen detaljer her som er veldig uvanlige. La oss ta en nærmere titt på jentas munn.» 

			«Den er utklusset og uklar. A-­chan greide ikke å tegne munnen ordentlig, og har derfor visket den ut og tegnet den på nytt flere ganger. Hvorfor lyktes hun ikke med munnen når hun lyktes på første forsøk med de andre linjene? Ut fra denne famlingen kan vi lese jentas mentale tilstand. 

			A-­chan ble mishandlet av moren sin. Det kan virke som om hun anstrengte seg for alltid å smile og virke glad når hun var hjemme, for ikke å gjøre moren sint. Så på tross av at hun var livredd inni seg, gikk hun bestandig rundt med et falskt smil på leppene. Så da hun skulle tegne munnen, ble hun nervøs og begynte å skjelve på hendene fordi hun mintes hvordan moren slo henne hvis hun ikke smilte. Denne angsten kommer også til syne i tegningen av huset.»

			«Huset har ingen dør. Uten dør slipper man heller ikke inn. Huset kan sees som et bilde av selve hjertet til jenta. ‘Jeg vil ikke slippe noen inn til meg. Jeg vil være alene.’ Det kan forstås som et ønske om å komme seg bort. Til slutt vil jeg at dere skal se på tegningen av treet.»

			[image: ]

			«Dere ser at greinene ser ut som spisse, skarpe torner. Slike greiner kan man av og til se på tegningene hos kriminelle. De uttrykker en vilje til å angripe, til å stikke og såre. Ved hjelp av denne samlede informasjonen må terapeuten stille en passende diagnose.»

			Hagio ser rett på studentene, og snakker sakte:

			«Jeg konkluderte med at det var god mulighet for å rehabilitere A-­chan. Skjønner dere hvorfor? Se på treet igjen. Ikke på greinene denne gangen, men på stammen. Det bor en fugl inni hullet. De som tegner sånn, viser et behov for å beskytte andre, og har en tendens til å ha en sterk morskjærlighet i seg. De utrykker følelser som ‘Jeg vil verne om dem som er svakere enn meg. Jeg vil at de skal ha et trygt sted å være.’ Et sted dypt inne i A-­chans tornefulle, voldelige psyke skjuler det seg et godt hjerte. Hvis vi gir henne sjansen til å være sammen med dyr og små barn, vil det voldelige avta og det gode dyrkes fram. Det mente jeg da, og det står jeg fortsatt for. A-­chan lever visst et lykkelig liv som mor nå.» 

